钦定古今图书集成/明伦汇编/氏族典/第387卷 > 李忠臣
## 钦定古今图书集成/明伦汇编/氏族典/第387卷 > 李忠臣

按《唐书李忠臣传》：“忠臣，本董秦也，幽州蓟人。事节度
使薛楚玉等，甄劳至折冲郎将刘正臣，擢秦兵马使。
攻长杨，战独山，袭榆关，从正臣赴难，复败李归仁。至
德二载，王元志使秦，率兵自雍奴桴苇绝海击贼，战
累日，拔鲁城、河间、景城，又与田神功下平原、乐安。于
是招讨使李铣承制假秦德州刺史，屯濮州。未几，授”
濮州刺史，屯杏园渡。许叔冀以汴下史思明、秦力屈
亦降，夜挈五百人冒围归李光弼，诏加殿中监，召至
京师，赐今氏名“平东都”，进御史大夫。吐蕃犯京师，秦
方宴鞠场使者，至即整师引道。代宗嘉之，加本道观
察使。大历五年，加蔡州刺史，与马燧败贼于汴州，为
汴州刺史，封西平郡王。忠臣资婪沓嗜色，所至人苦
之。十四年，大将李希烈因众怒，以兵胁逐，忠臣逃奔
京师。帝素宠之，不责也。复授检校司空、同中书门下
平章事，奉朝请。德宗立，湖南观察使辛京杲私怒部
曲，杀之，有司劾当死。忠臣曰：“京杲应死久矣。”帝问故，
对曰：“京杲诸父战死，兄弟战死，渠独得存，以故知之。”
帝凄然释之。忠臣戆直不通书。帝尝谓：“卿耳大，真贵
兆。”对曰：“臣闻驴耳大，龙耳小。”帝喜其野而诚。然既失
兵，怫郁不顾藉。朱泚反，伪署司空。泚败，系有司，与其
子俱斩。